Pitäjänmäen rautatieasema

Pitäjänmäen rautatieasema (, ) on rautatieasema Helsingissä. Se sijaitsee Valimon ja Mäkkylän asemien välissä. Helsingin päärautatieasemalta sinne on matkaa noin 8 kilometriä.

Asemalla pysähtyvät A- ja L-junat. Helsingin suuntaan liikennöidään raiteelta 3 ja Leppävaaran suuntaan raiteelta 4.

Museovirasto on luokitellut Pitäjänmäen rautatieaseman valtakunnallisesti merkittäväksi rakennetuksi kulttuuriympäristöksi.

 Historia 
pienoiskuva|vasen|Pitäjänmäen rautatieasema vuonna 1958.
Asemarakennus sijaitsee radan pohjoispuolella ja valmistui 1902, ja sitä laajennettiin 1911.Pitäjänmäen aseman ympäristöhistoriallinen selvitys ja kehittämistavoitteet, s. 11 (Pitäjänmäen asema) Sen on suunnitellut Bruno Granholm. Lipunmyynti asemalla lopetettiin 1987.Pitäjänmäen aseman ympäristöhistoriallinen selvitys ja kehittämistavoitteet, s. 30 (1980-luvulta nykypäivään – maanvaihdoksia ja ohikiitäviä junia) Tämän jälkeen rakennuksessa on toiminut muita yrityksiä, kuten Petfilms Oy.

Pitäjänmäellä rautatien tavaraliikenne oli ennen erittäin vilkasta, mutta se hiipui VR:n lopettaessa pienten asemien tavarapalvelut Pitäjänmäellä 1988), Malmilla (1976) ja Herttoniemessä (1992) ja siirsi niiden toiminnan Pasilaan.

Pitäjänmäen asema sijaitsee rataosalla Pasila–Karjaa. Se avattiin 1902, ja säännöllinen liikenne alkoi 1. syyskuuta 1903.Pitäjänmäen aseman ympäristöhistoriallinen selvitys ja kehittämistavoitteet, s. 10 (Rantarata rakentuu) Pitäjänmäen asema-alue rautatien ja sen pohjoispuolella kulkevan Pitäjänmäentien välissä rakennuksineen ja puistoineen on suojeltu rautatiesopimuksella.Pitäjänmäen aseman ympäristöhistoriallinen selvitys ja kehittämistavoitteet, s. 7 (Alueen sijainti ja suojelu- ja suunnittelutilanne) Asema-alueeseen sisältyy nykyisellään neljä varsinaista rakennusta piharakennuksineen sekä puisto. Asuinrakennuksia on kaksi: myöhemmin asemapäällikön asuntona toiminut ratavartijan tupa sekä rautatiehenkilökunnan talo, jossa on neljä asuntoa. Radan toisella puolella sijaitseva entinen tavara-asema (ei suojeltu) valmistui 1970.Pitäjänmäen aseman ympäristöhistoriallinen selvitys ja kehittämistavoitteet, s. 25 (Pitäjänmäen asema ja asemapuisto 1960- ja 1970-luvuilla) Tavara-aseman lopettamisen jälkeen rakennus on ollut muussa käytössä, nyt Teknos Oy:n varastona.

Asema-alueen ympäristö mullistui huomattavasti Helsinki–Leppävaara-kaupunkiradan valmistuessa 2001. Lisäraiteiden lisäksi saatiin uusi asemalaituri sekä jalankulun ja pyöräilyn silta. Samalla kuitenkin vanha, raiteiden pohjoispuolella sijaitseva asemarakennus jäi lopullisesti syrjään matkustajien kulkureiteistä, sillä sitä lähinnä sijaitsevat, pohjoisimmat raiteet on nyt varattu pysähtymättä ohi kulkeville junille, kun taas Pitäjänmäellä pysähtyvät paikallisjunat pysähtyvät kahdella eteläisimmällä raiteella. Vuonna 2015 avatun Kehäradan vuoksi liikenne kaupunkiradan raiteilla muutettiin 27. lokakuuta 2013 oikeanpuoleisesta vasemmanpuoleiseksi.

Lähteet


Viitteet

Aiheesta muualla

 HSL: Pitäjänmäen asemakartta (PDF)
 Pitäjänmäki muistelee: Pitäjänmäen asemaseutu (Arkistoitu versio)

Luokka:Helsingin henkilöliikenteen rautatieliikennepaikat
Luokka:Bruno Granholmin suunnittelemat rakennukset
Luokka:Pitäjänmäki
Luokka:Helsingin suojellut rakennukset
Luokka:Valtakunnallisesti merkittävät rakennetut kulttuuriympäristöt Suomessa